

*Délegyházi Vackor Bölcsőde*

*Házirend*

Az intézmény neve: Délegyházi Vackor Bölcsőde

Az intézmény fenntartója: Délegyháza Község Önkormányzata

Az intézmény címe: 2337 Délegyháza, Rákóczi utca 10.

Alapító okirat száma, kelte: H/2815-3/2020., 2020. április 23.

Alapító okirat módosító száma: H/3268-5/2023.

OM azonosítószám: 880324

Telephely: Délegyházi Vackor Bölcsőde Tóparti Telephely

A telephely címe: 2337 Délegyháza, Rákóczi u. 9.

**Házirend**

**A Házirend célja:** olyan szabályok megfogalmazása, érvényesítése, amelyek elősegítik a gyermek biztonságos, nyugodt bölcsődei életét, a gyermek és család központú nevelői munkát és az intézmény törvényes működését.

**A Házirend feladata,** hogy biztosítsa az intézményt használó gyerekekre, szülőkre és az intézmény dolgozóira vonatkozó jogok és kötelezettségek, valamint, az intézményi működés alapvető rendjének megismerését.

**A házirend hatály** kiterjed az intézmény valamennyi bölcsődés kisgyermekére és azok szüleire, továbbá az intézmény dolgozóira, illetve az intézmény területén tartózkodó személyekre.

**A Házirend a Bölcsőde nyitásának napjától lép hatályba!**

A Házirend egy példányát minden szülővel megismertetjük és kifüggesztve olvasható a faliújságon.

**Az intézmény nyitva tartása**:

Gondozási-nevelési év szeptember 1-től augusztus 31-ig tart.

**Bölcsődék Világnapja**: április 21.

Ezen a napon a 15/1998.NM rendelet alapján bölcsőde zárva tart. Figyelembe véve, a NM. rendelet 43.§ (3) bekezdését: „A nevelés-gondozás nélküli munkanapon a bölcsődei ellátás keretében - erre irányuló szülői kérés esetén - a gyermek felügyeletét és étkeztetését biztosítani kell.”

**Nyitva tartás**: Reggel 6.30-tól, délután 17.00 óráig, ötnapos (hétfőtől-péntekig) tartó munkarendben. Az ünnepek miatt a munkarendben bekövetkezett változásokról legalább hét nappal előbb értesítést kapnak a szülők a csoportok faliújságján.

A Bölcsődében a nyitástól a zárásig kisgyermeknevelő fogadja a gyermekeket. A gyermekek napközbeni ellátását a faliújságokon kifüggesztett napirend szerint végezzük.

# A gyermek jogai

A gyermek jogai Bölcsődei nevelés – gondozás szakmai szabályai alapján

* Segítséget kapjon a saját családjában történő nevelkedéshez, személyiségének kibontakozásához, a fejlődést veszélyeztető helyzet elhárításához, a társadalomba való beilleszkedéshez.
* Sérülés, tartós betegség esetén a fejlődését és személyisége kibontakozását segítő különleges ellátásban részesüljön.
* A fejlődésre ártalmas környezeti és társadalmi hatások, valamint az egészségre káros szerek ellen védelemben részesüljön.
* Emberi méltóságát tiszteletben tartsák, a bántalmazással –fizikai, szexuális vagy lelki erőszakkal- és elhanyagolással szemben védelemben részesüljön.
* A hátrányos megkülönböztetés minden formájától mentes nevelésben-gondozásban részesüljön.

# A szülő jogai

* Megválassza az intézményt, melyre gyermeke gondozását, nevelését bízza.
* Tájékozódni az intézmény helyi nevelési, Szakmai programjáról, házirendjéről, valamint megismerje a nevelési, gondozási elveket.
* Megismerhesse a gyermekcsoport életét.
* Folyamatos tájékoztatást kapni gyermeke fejlődéséről. Neveléséhez tanácsokat, javaslatokat kapni a gondozótól.
* Megismerje saját gyermeke ellátásával kapcsolatos dokumentumokat.
* Az Érdekképviseleti Fórum munkájában részt vegyen.

# A szülő kötelessége

* A gyermeke ellátásában közreműködő személyekkel és intézményekkel együttműködjön.
* A fizetendő térítési díjat időben rendezze.
* Az intézmény Házirendjét betartsa.

# Bölcsődei felvétel rendje

Az intézménybe felvételt nyert gyermekek adatait, lakcímét, a szülők telefonszámát, egyéb elérhetőségeiket nyilván tartjuk. Ezért a szülő az időközben bekövetkezett adatváltozásról köteles a kisgyermeknevelőt tájékoztatni.

Bölcsődébe felvehető minden olyan 20 hetes kortól 3 éves korig kisgyermek, akinek szülei, nevelői, gondozói valamilyen ok miatt nem tudják biztosítani a napközbeni ellátást.

A gyermekvédelmi törvény az általános rendelkezéshez ad egy kisegítő szabályt, miszerint előnyben kell részesíteni a felvételi eljárás során azon kisgyermeket, akinek szociális- vagy egyéb ok miatt egészséges fejlődése érdekében szükséges a bölcsődei nevelés, gondozás.

A továbbiakban a gyermekvédelmi törvény 42/A. §-a értelmében a bölcsődei felvételnél előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője, vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll.

Védelembe vétel esetén a település önkormányzat jegyzője kötelezi a szülőt, hogy folyamatosan vegye igénybe a gyermekek napközbeni ellátását (gyermekvédelmi törvény 68. § (3) bekezdés a) pont).

A gyermek óvodába átadása általában 3 éves kor betöltése után szeptemberben történik. Amennyiben a gyermek fejlettségi szintje alapján még nem érett az óvodai nevelésre, a 4. életévének betöltését követő augusztus 31.-ig nevelhető. gondozható a bölcsődében.

Bölcsődei ellátás igénybevételére irányuló írásos kérelmet a bölcsőde vezetőjénél lehet benyújtani.

A bölcsődébe történő felvételről az intézmény vezetője dönt.

A felvételnél előnyt élveznek a gyermekek védelméről és a gyámügyi igazgatásról szóló 15/1998. (IV. 30.) NM rendelet 42. § (1) - ben meghatározottakon túl azok a gyermekek, akiknek a szülője, törvényes képviselője

1. igazoltan munkába áll, munkahelyet keres,
2. munkaerő – piaci részvételt elősegítő programban, képzésben vesz részt,
3. a gyermek napközbeni ellátásáról szociális helyzete miatt nem tud gondoskodni.

Túljelentkezés esetén az intézmény vezetője dönt a gyermekek felvételéről.

A gyermek bölcsődébe történő felvételét a szülő kérheti, továbbá a 15/1998. (IV. 30.) NM rendelet 42. § (1) alapján: a gyermek bölcsődébe történő felvételét a szülő hozzájárulásával kezdeményezheti:

1. a körzeti védőnő,
2. a házi gyermekorvos vagy a háziorvos,
3. a család- és gyermekjóléti szolgálat,
4. a gyámhatóság

# Fogadó napok, órák

Intézményvezetői fogadóórák:

Bölcsődei ellátásban részesülő gyermekek szüleinek számára, személyesen és telefonon hétköznap munkaidőben.

Minden más személy részére, előre egyeztetett időpontban.

Az Érdekképviseleti Fórum tagjainak az elérhetősége a faliújságon megtekinthető.

# Gyermek érkezése, távozása

A bölcsőde munkanapokon reggel 6.30 - órától fogadja az érkező gyermekeket.

A bölcsőde felelősséget csak azért a gyermekért vállal, akit a szülő, illetve kísérő átad a csoportban tartózkodó kisgyermeknevelőnek. Az egységekben található csoportszobákban és a gyermekmosdó területén szülő nem tartózkodhat. Kivételt képez a beszoktatás ideje, illetve a kisgyermeknevelővel történő más irányú megbeszélés.

A bölcsődéből a gyermeket csak a szülő vagy az általa írásban megbízott személy viheti el. 14 éven aluli gyermek e feladattal nem bízható meg.

Gyermekeiket ne engedjék egyedül be és ki az intézmény bejáratán.

Az intézmény bejárata a gyermekek érkezéséig, majd azt követően 8.30-9:00 óráig nyitva van, utána 15.30-ig, a gyermekek biztonsága miatt zárva tartjuk.

Kérjük a szülőket, hogy legkésőbb 7:50 óráig hozzák be gyermeküket az intézménybe, 8:00 órakor elkezdjük a reggeliztetést. Akik nem érnek be 8:00 óráig, azok 8:30-9:00 óráig hozhatják be gyermeküket, de ekkor már reggelit nem tudunk biztosítani számukra.

Gyermekük átvétele után, az intézmény területén csak az átöltözéshez szükséges ideig tartózkodjanak, a bölcsőde és az intézmény életének rendjét ne zavarják. Előzetes, az intézményvezetővel történő időpont egyeztetés után, a csoportszobákban történő foglalkozások, gondozás és a bölcsőde többi épülete, udvara, a leendő bölcsődés gyerekek szüleinek megtekinthető.

Amennyiben a gyermekéért a szülő a zárás idejéig nem jelentkezik, úgy a kisgyermeknevelő a szülő által megadott telefonszámot értesíti, ilyen esetben a szülő köteles mielőbb elvinni a gyermekét.

Ha a gyermekért érkező szülő nem cselekvőképes (alkoholos befolyásoltság, kábítószer hatása stb.) a gyermek nem vihető el az intézményből. Ilyen esetben értesítjük a másik szülőt vagy a gyermek egyéb hozzátartozóját, ha ez nem lehetséges, intézkedünk a gyermek biztonságos elhelyezéséről.

# Értékmegőrzés

A bölcsődei átadóban minden gyermeknek külön szekrénye van a ruhák tárolására. Kérjük, hogy csak a legszükségesebb dolgokat tárolják a szekrényben, mert a bölcsődében hagyott, illetve a gyermek személyes (átadóban hagyott, csoportba bevitt, illetve gyermeken lévő) tárgyaiért, ékszereiért felelősséget vállalni nem tudunk.

**Egészségvédelem**

* Betegség esetén a bölcsődeorvos és a gyermek háziorvosának javaslatait, a bölcsőde igénybevételére vonatkozóan, az otthoni ápolásra és egyéb vizsgálatokra vonatkozóan kérjük betartani.
* **A bölcsődébe csak egészséges gyermek hozható**. A közösség egésze érdekében, lázas (37,5 Celsius fok és ennél magasabb hőmérsékletű), antibiotikumot szedő vagy fertőzésre gyanús gyermek a bölcsődét nem látogathatja. A szülő kötelessége, hogy beteg gyermekét otthonában ápolja, és ne veszélyeztesse a többi gyermek egészségét.
* Tartós, krónikus betegségben szenvedő, továbbá étel-, gyógyszerallergia esetén a gyermek szülei kötelesek a bölcsődét tájékoztatni. Ilyen esetben írásban nyilatkoznak a szülők szakorvosi engedély birtokában, hogy az egészségügyi kockázatot ismerve, valamint, hogy a bölcsőde egészségügyi személyzettel nem rendelkezik, vállalja gyermeke bölcsődébe járását.
* Abban az esetben, ha a gyermek napközben megbetegszik a bölcsődében, a gondozónő értesíti a szülőt, illetve a hozzátartozót. Ehhez feltétlenül szükséges a pontos cím és telefonszám. Kérjük, hogy ilyen esetben a szülő minél előbb gondoskodjon a gyermek hazaviteléről, illetve orvosi ellátásról, ezzel is növelve a mielőbbi gyógyulás esélyeit.
* A családban előforduló fertőző betegségekről a bölcsődét 24 órán belül értesíteni kell. Az intézmény a bejelentést követően értesíti a többi szülőt, szükség esetén a Szigetszentmiklósi Járási Hivatal Járási Népegészségügyi Intézet felé is megteszi a bejelentési kötelezettségét.
* A gyermek, a gyógyulást követően, az intézménybe csak orvosi igazolással térhet vissza.
* A gyermek gyógyszert nem kaphat a bölcsődében. Ettől eltérni csak kivételes esetben, külön engedéllyel, egyéni elbírálás alapján szakorvosi javaslatra lehet. Továbbá nincs lehetőség, behozott étrend kiegészítők, vitaminok beadására, orrszívásra, orrcsepp használatára sem.
* A bölcsőde orvosa havi 4 órában látja el az intézményben a feladatait. A feladatot ellátó orvos neve és elérhetősége a faliújságra kerül kihelyezésre.
* A fejtetűvel fertőzött gyermeket a szülőnek haladéktalanul el kell vinnie a bölcsődéből a többi gyermek védelme érdekében. A bölcsődébe való visszatérés csak irtószerrel történt kezelés után, védőnői vagy orvosi igazolás ellenében lehetséges.
* A gondozó teendője baleset vagy napközben történő megbetegedő gyermek esetén: a gyermeket haladéktalanul el kell látni, miközben a csoport felügyeletét meg kell szervezni. A baleset súlyosságától függően, illetve eszméletvesztés és lázgörcs esetén orvosról haladéktalanul gondoskodni kell (mentő, orvos kihívása), ezek után értesíteni kell a szülőt.

# Hiányzás

* Betegség után a gyermek csak orvosi igazolással térhet vissza a közösségbe.
* Kérjük a gyermek huzamosabb idejű távolmaradását a szülő írásban jelezze.
* Ha a gyermek 4 hétig folyamatosan távol marad a bölcsődétől, s ez idő alatt a szülő nem él jelzéssel a hiányzás okáról és a visszatérés várható időpontjáról, úgy a gyermek bölcsődei ellátása megszűnik.

# A gyermek étkeztetése a bölcsődében

A gyermek, napi négyszeri étkezésének megszervezése, biztosítása a bölcsőde feladata, az egészséges táplálkozás követelményének megfelelő étkeztetést az energia és tápanyag beviteli, illetve élelmiszer – felhasználási ajánlásokat tartalmazó jogszabályban meghatározottak szerint látja el.

Az élelmiszerekből ételmintát az előírásoknak megfelelően kezeljük és tároljuk.

A gyermekvédelmi ágazati jogszabályok körében a gyermekétkeztetés igénybevételének részletszabályai tekintetében a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet (a továbbiakban: Gytr.) irányadó, mely kifejezetten *nem írja elő, hogy az intézményi gyermekétkeztetés igénybevételét a gyermek betegség vagy más ok miatt bekövetkező távolmaradása ne tenné lehetővé.*

A Gytr. 13. §-a szerint:

*13. § (1) Ha az intézményi és szünidei gyermekétkeztetést betegség vagy más ok miatt a gyermek nem veszi igénybe, a kötelezett az intézmény vezetőjénél, a szünidei gyermekétkeztetést biztosítónál bejelenti*

*a) a távolmaradást és annak várható időtartamát, valamint*

*b) a távolmaradásra okot adó körülmény megszűnését és azt, hogy a gyermek mikor veszi igénybe újból a gyermekétkeztetést.*

A jogszabály szövegezéséből következik, hogy a térítési díj fizetésére kötelezett (a szülő, törvényes képviselő) a távolmaradást csak abban az esetben kell, hogy bejelentse, amennyiben a gyermek az intézményi (illetve a szünidei) gyermekétkeztetést *ténylegesen* nem kívánja igénybe venni.

Ugyanezen jogszabály 13/A. § (2) bekezdése a szünidei gyermekétkeztetés tekintetében kifejezetten úgy rendelkezik, hogy „*a szünidei gyermekétkeztetés során, ha az étel helyben történő elfogyasztását a gyermek előre nem látható hiányzása, betegsége vagy egyéb ok akadályozza, a részére biztosított étel elvitelét a szülője, más törvényes képviselője vagy a szülő, más törvényes képviselő által megbízott személy számára lehetővé kell tenni."*

E két rendelkezés együttes értelmezéséből következik, hogy amennyiben a szünidei gyermekétkeztetés esetében fennáll annak lehetősége, hogy a gyermek hiányzása esetén az étel elvihető legyen – ugyanakkor az igénybevétel tényleges elmaradását a 13. § (1) bekezdése szerint mind az intézményi, mind a szünidei gyermekétkeztetés esetében szükséges bejelenteni – , úgy *az étel elvitelének lehetőségét a 13. § (1) bekezdése szerinti vonatkozó bejelentési kötelezettség mellett szükséges biztosítani az intézményi gyermekétkeztetés esetében is.*

*A fent hivatkozott jogszabályi rendelkezések alapján elsősorban a rászoruló gyermek részére a szülő kérelme alapján betegség vagy más akadályoztatás esetén is biztosítani szükséges az étkezést, az elvitel lehetőségével. A szülő az igényét minden nap de. 9:30 óráig köteles jelezni az intézmény vezetőjénél.*

**Fizetési kötelezettségek**

# Gondozási díj

Délegyháza Község Önkormányzata (továbbiakban, fenntartó), Önkormányzati Rendeletben szabályozza a gondozási és az étkezési térítési díjakat. A hatályos rendelet a faliújságon megtekinthető. A fenntartó önkormányzat a gondozási díjak összegét évente, az étkezési díjak összegét évente és szükség szerint felülvizsgálja.

Étkezési díj

A bölcsődébe a fenntartó által üzemeltetett főzőkonyha szállítja a napi négyszeri étkezést.

# A kedvezményes étkezési támogatásban részesülhet, aki

* rendszeres gyermekvédelmi kedvezményben részesül
* olyan családban élő gyermek, amelyben tartósan beteg vagy fogyatékos gyermeket nevelnek
* tartósan beteg vagy fogyatékos gyermek
* három vagy több gyermekes családban él
* szülő nyilatkozata alapján az egy főre jutó havi nettójövedelem összege nem haladja meg a kötelező legkisebb munkabér 130%-át - nevelésbe vett gyermek.

**Igényt nyújthat be:**

* az bölcsődébe járó gyermek szülője - a bölcsődébe járó gyermek családba fogadó gyámja.
* a nevelésbe vett, bölcsődébe járó gyermek nevelőszülője, vagy ha az érintett gyermek gyermekotthonban nevelkedik, a gyermekotthon vezetője.

Az intézmény vezetője a gyermekétkeztetés normatív kedvezményeiről és azok igénybevételének módjáról tájékoztatja a kötelezettet

* a beiratkozáskor,
* az ellátás igénybevételének megkezdésekor, - a normatív kedvezmények megváltozásakor.

**Étkezési térítési díj – kedvezmény igénybevételéhez szükséges igazolások:**

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékról szóló 328/2011. (XII.29.) Kormány rendelet 6. melléklete szerinti nyilatkozattal.

1. Rendszeres gyermekvédelmi kedvezményben részesülő gyermeknél: hatósági döntés, (jegyző állítja ki) a kiállítástól a dokumentumban megjelölt lejárati időpontig érvényes.

1. Olyan családban élő gyermek, amelyben tartósan beteg vagy fogyatékos gyermekek nevelnek: a nyilatkozat (328/2011. Kormányrendelet 6. sz. melléklet), szakorvosi igazolást mellékelni kell

1. Tartósan beteg vagy fogyatékos: nyilatkozat (328/2011.Kormányrendelet 6. sz. melléklet), szakorvosi igazolás, valamint az emelt összegű családi pótlékról NAV igazolás

1. Három vagy több gyermeket nevelnek a családban: nyilatkozat (328/2011. Kormányrendelet 6. sz. melléklet)

1. A családban az egy főre jutó havi jövedelem összege nem haladja meg a kötelező legkisebb munkabér 130%-át: nyilatkozat (328/2011. Kormányrendelet 6. sz. Melléklet)

f.) nevelésbe vett gyermek esetén: 9. melléklet a 328/2011. (XII.

29.) Korm. rendelethez

A támogatások megszűnését, az igazolások lejártát a szülő kötelessége figyelemmel kísérni, és azt a bölcsőde felé jelezni! A lejárat napját követően a kedvezményt nem áll módunkba figyelembe venni.

A speciális étrendet igénylő, ételallergiás vagy bizonyos ételekre érzékeny gyermek esetében a szülőnek a beiratozáskor nyilatkoznia a kell az allergia, érzékenység típusáról és csatolnia kell a szakorvosi véleményt is.

**Ha a gyermekétkeztetést betegség vagy más ok miatt a gyermek nem veszi igénybe, a szülő köteles előző nap 9:00 óráig bejelenteni a távolmaradást és annak várható időtartamát, valamint, hogy a gyermek mikortól veszi igénybe újból a gyermekétkeztetést.**

# Az ellátás megszűnésének módja

A jogosultsági feltételek megszűnésével:

* ha a gyermek a 3. életévét betöltötte, és a bölcsődei gondozási – nevelési év végéhez ért,
* ha a gyermek testi vagy szellemi fejlettségi szintje alapján még nem érett óvodai nevelésre, a 4. évének betöltését követő augusztus 31-ig nevelhető és gondozható a bölcsődében,
* ha a szülő felügyeleti jogot gyakorló szülő vagy törvényes képviselő a gyermek 4 héten túli távollétét orvosi igazolással nem tudja igazolni, vagy ő maga korábban nem jelezte írásban a szüneteltetést,
* Térítési díj elmaradása esetén, ha a szülő, felügyeleti jogot gyakorló szülő vagy törvényes képviselő kérelmezi, az intézményvezető az egyezett időpontban az ellátást megszünteti,

Az ellátás megszüntetéséről (a bölcsődei gondozásra való életkori jogosultság betöltésétől eltérő esetben) az Intézményvezető írásban értesíti az ellátást igénybe vevőt, illetve annak törvényes képviselőjét. Egyet nem értés esetén a jogosult, illetve törvényes képviselője az értesítés kézhezvételétől számított nyolc napon belül a fenntartóhoz fordulhat. A fenntartó végrehajtható határozatáig az ellátást biztosítani kell.

Az ellátás megszűnésekor az esetleges étkezési vagy gondozási díj hátralékokat az intézmény felé rendezni köteles a szolgáltatást igénybe vevő.

# Behozható tárgyak

Otthoni kedvenc játékukat, tárgyukat behozhatják, megmutathatják a gyermekek a bölcsődébe, ha az egyéb – egészségügyi, tűz- és balesetvédelmi- szempontból megfelelő, de felelősséget nem tud vállalni érte az intézmény.

Értéktárgyat vagy balesetet okozó, egészséget károsító tárgy, élelmiszer a bölcsődébe nem hozható.

Az intézmény területére állatot behozni csak a bölcsődevezető engedélyével lehet.

Tilos a gyermekek részére házi készítésű ételt, italt behozni.

A gyermeke babakocsiját, biciklijét kérjük a tárolóban hagyni.

# Kapcsolattartás, érdekképviselet

A bölcsőde kapcsolatának erősítésére lehetőséget biztosítunk a szülővel történő beszoktatáson túl a gondozónő-szülő napi találkozásaira, az üzenő füzeten keresztül történő információcserére, szülő értekezletekre, csoport beszélgetésekre.

A bölcsődei életbe való betekintés színterei:

* szülői értekezlet
* családlátogatás
* faliújság
* üzenő füzet
* telefon
* bölcsődei rendezvények.

Az üzenő füzetbe történő bejegyzéseiket szívesen vesszük, akár a gyermek egészségi állapotára, akár a gyermek fejlődésére, vagy otthoni eseményekre vonatkoznak.

# Érdekképviseleti fórum működése, a panaszkezelés módja

Bölcsődénkben Érdekképviseleti Fórum működik, amelynek munkájában a szülők, a bölcsőde dolgozói és a fenntartó képviselője vesz részt. Az Érdekképviseleti Fórum dönt az elé terjesztett intézményi panaszokról, és intézkedéseket kezdeményezhet más hatáskörrel rendelkező személyek felé.

Az Érdekképviseleti Fórumnak címzett panaszokat az intézményvezetőnek kell benyújtani, aki haladéktalanul értesíti a Fórum elnökét! A panasztevőt az ülésen meghallgatják, illetve a panasz kivizsgálásának eredményéről értesítik.

Kérjük, hogy bármilyen, az intézmény működésével, a gyermekek ellátásával, kapcsolatos véleményüket, esetleg kifogásaikkal, panaszaikkal forduljanak bizalommal az intézmény vezetőjéhez, aki 15 napon belül választ ad panaszaikra. Amennyiben a vizsgálat eredményéről 15 napon belül a szülő, vagy törvényes képviselője nem kap értesítést, vagy a megtett intézkedéssel nem ért egyet, úgy az intézmény fenntartójához fordulhat.

# Egyebek

Kérjük, ügyeljenek az intézmény tisztaságának megőrzésére.

Gyermekükkel kapcsolatos információt csak gyermekük gondozójától vagy az intézmény vezetőjétől kérjenek.

A gyermekről csak szülei és a hivatalos szervek kaphatnak felvilágosítást.

A bölcsődét látogatók kötelesek vigyázni az intézmény felszereléseire és értékeire.

Kérjük, hogy a gyermek szekrényében ételt és italt ne hagyjanak.

Felhívjuk figyelmüket, hogy a gondozók nem adnak ki más gyermekéről, illetve szülőtársról és annak elérhetőségeiről információt.

**Az intézményünkbe való felvételkor, a házirend rendelkezéseinek betartására is kötelezettséget vállal a szülő!**

# A házirend közzététele

A házirendet a gyermekek szülei beiratkozáskor kapják meg, továbbá elhelyezésre kerül a faliújságon. A házirend felülvizsgálata törvényi változás esetén, illetve vezetői pályázat elfogadásakor történik.

# A házirend hatálya

A házirend a fenntartó jóváhagyásával lép hatályba. Hatálya visszavonásig érvényes.

# Záró rendelkezések

A Házirend nyilvános, a faliújságon, az intézményben bárki számára hozzáférhető. A Házirend minden évben felülvizsgálatra, igény szerint módosításra kerül. A Házirendben nem szabályozott kérdésekben az SZMSZ rendelkezései az irányadók. Érvényességi ideje: Jogszabály változás, valamint a működési feltételek változása esetén módosítható.

Délegyháza, 2023. 10.30.

Drávuczné Bányai Éva

intézményvezető

Záradékok:

Az Érdekképviseleti Fórum egyetértési jogot gyakorol, jelen Házirendet jóváhagyta.

Délegyháza, 2023. 10. 30.

dr. Balogh-Gaál Andrea

Érdekképviseleti Fórum elnöke

Záradék:

Jelen Házirendet a Képviselő-testület a ……………….. számú határozatával jóváhagyta.

Délegyháza, 2023. 11.

dr. Riebl Antal

polgármester